《度天山》
清代·成瑞

天山一脉西北肇，万里东来青未了。伊吾之北月支南，千寻耸峙烟霞绕。

天功设险人力通，鸟道羊肠深且杳。初循涧腹入峡口，渐陟峰腰依木杪。

登巅陡觉众山低，穿云俯瞰雄关小。崖悬坡滑石嶙峋，栏回路曲松环绕。

七十二盘冰雪凝，三百六旬晴霁少。霏微空翠湿人衣，料峭余寒破春晓。

我来一步一惊喜，暂解征鞍憩岭表。凭高回首风景殊，怀古思乡心悄悄。

作者简介：（?—1817）清满洲正黄旗人，伊尔根觉罗氏。乾隆、嘉庆间，先后镇压甘肃回民及湖北白莲教民起事，官至广州副都统卒。